Pikk Hermann

**Pikk Hermann** on Tallinnas Toompeal asuva Toompea linnuse edelatorn. See paikneb Eesti Vabariigi parlamendi Riigikogu hoone läheduses ning torni tipus lehvib Eesti lipp.

## Lipu heiskamine
Riigilipp heisatakse igal päikesetõusul (mitte varem kui kell 7.00) ning langetatakse igal päikeseloojangul. Lipu heiskamisel kasutatakse muusikalise signatuurina Eesti hümni algusfraase ning langetamisel Gustav Ernesaksa Lydia Koidula sõnadele loodud laulu "Mu isamaa on minu arm" katkendi põhjal loodud signatuuri. Kuni aastani 2009 mängiti lipu langetamisel laulu "Mu isamaa armas".

Kõik tornis lehvinud lipud nummerdatakse, neile lisatakse tornis lehvimise aeg ning need säilitatakse Riigikogu väärikate kingitustena. Lippe on kingitud eestluse säilitajatele, olümpiavõitjatele ja maailmaränduritele.

## Ajalugu
Torni esimene osa ehitati aastatel 1360–1370 ning seda täiendati 16. sajandil, mil torn sai oma praeguse kõrguse: 45,6 meetrit. 

Esimest korda heisati sinimustvalge lipp Pika Hermanni torni 12. detsembril 1918, juba enne seda, kui Eesti Ajutine Valitsus määras sinimustvalge riigilipuks. 

Keskmiselt kulus aastas 15 lippu hinnaga kokku 420 krooni. Sügiseti, tormide ja sadude ajal räbaldus lipp sageli ühe päeva jooksul, hea suveilmaga pidas vastu kuni neli nädalat. Kokkuhoiu eesmärgil parandati kannatada saanud lippe.

Eesti lipp võeti Pikast Hermannist maha pärast juunipööret 21. juunil 1940. Järgmisel päeval heisati küll sinimustvalge uuesti, kuid selle kõrvale pandi lehvima punalipp. Eesti lipp eemaldati tornist 27. juulil 1940.

Saksa okupatsiooni vägede lahkudes tõmmati veel Eesti lipp korraks lehvima, kuid see asendati 22. septembril 1944 Nõukogude vägede Tallinna jõudmisel punaplaguga. Taas tõusis sinimustvalge Pika Hermanni tippu Eesti Vabariigi aastapäeval, 24. veebruaril 1989. 

Aastal 1998 läbis torn suurema uuendamise ja restaureerimise. Muuhulgas taastati ülaosa Hirvepargi poolne mašikulii lõik. Remonditi ka aastal 2006. 


Pikk Hermann, A. Benedict.jpg|Pikk Hermann Venemaa Keisririigi trikolooriga 19. sajandil
Toompea ja Falgi tänav. Vaade Toompuiestee poolt., AM N 4778.jpg|Toompea ja Falgi tänav. Charles Borchardti foto u 1870. aastast
TLA 1465 1 8681 Pikk Hermann 1900 1915 fotogr August Sakaria (Sakarias).jpg|Pikk Hermann 20. sajandi algusaastail (August Sakaria foto)
Pikk Hermann ja Aleksander Nevski katedraal Niguliste kiriku tornist 1974.jpg|Pikk Hermann ja Aleksander Nevski katedraal Niguliste kiriku tornist 1974. aastal
24.02. kell 8.33. 1989 Toompeal (03).jpg|Sinimustvalge heiskamine Pika Hermanni torni 24. veebruaril 1989 (Foto: Jaan Künnap)


## Vaata ka
*Tallinna vanalinna tornistik
*Toompea Väike-Ordukindlus

## Viited


## Kirjandus
*Pikk-Hermann. Professor Kjellin uurimas, Päevaleht 15. juuni 1926
*Tornikaev valgustab Tallinna minevikku. Prof. Kjellini uurimistööd. Hulk muinasasju leitud. Vaba Maa 18. juuni 1926
*„Pika Hermani“ torni saladus. Prof. Kjellini kaevamiste tulemused: leitud 117 vanaaegset asja. Torni kasutatud piinakambriks. Päevaleht 24. juuli 1926
*Stud. phil. Uurimistöid Pikas Hermannis. Täiendavad tööd lõpule viidud. Leitud asjad Kadrioru muuseumi välja pandud. Päevaleht 16. oktoober 1926

## Välislingid